CELEX: 62019TN0613
Language: el
Date: 2019-09-10 00:00:00
Title: Υπόθεση T-613/19: Προσφυγή της 10ης Σεπτεμβρίου 2019 – ENIL Brussels Office κ.λπ. κατά Επιτροπής

9.12.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 413/56
            
         
      Προσφυγή της 10ης Σεπτεμβρίου 2019 – ENIL Brussels Office κ.λπ. κατά Επιτροπής
      (Υπόθεση T-613/19)
      (2019/C 413/68)
      Γλώσσα διαδικασίας: η αγγλική
      
         Διάδικοι
      
      
         Προσφεύγοντες: European Network on Independent Living Brussels Office (ENIL Brussels Office) (Βρυξέλλες, Βέλγιο), Validity Foundation (Βουδαπέστη, Ουγγαρία), Center for Independent Living - Sofia (Σόφια, Βουλγαρία) (εκπρόσωποι: B. Van Vooren και Ł. Gorywoda, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγοντες ζητούν από το Γενικό Δικαστήριο:
      
                  —
               
               
                  να ακυρώσει πράξη της Ευρωπαϊκής Επιτροπής με την οποία το εν λόγω θεσμικό όργανο αρνήθηκε να διακόψει τις προθεσμίες πληρωμής ή να αναστείλει πληρωμές σχετικές με την πρόσκληση υποβολής προτάσεων BG16RFOP001-5 002«Στήριξη για την αποϊδρυματοποίηση υπηρεσιών για ηλικιωμένους και για άτομα με ειδικές ανάγκες» του άξονα προτεραιότητας 5 «Περιφερειακές κοινωνικές υποδομές» του επιχειρησιακού προγράμματος «Περιφέρειες υπό Ανάπτυξη»·
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους, οι προσφεύγοντες προβάλλουν τρεις λόγους.
      
                  1.
               
               
                  Με τον πρώτο λόγο, οι προσφεύγοντες προβάλλουν ότι οι κανόνες σχετικά με το έννομο συμφέρον που απαιτείται για την άσκηση ένδικης προσφυγής κατά παράνομης πράξεως των θεσμικών οργάνων της Ευρωπαϊκής Ένωσης εισάγουν διάκριση λόγω αναπηρίας, σε συνδυασμό με το θεμελιώδες δικαίωμα αποτελεσματικής ένδικης προστασίας.
                  
                              —
                           
                           
                              Οι προσφεύγοντες προβάλλουν ότι η Σύμβαση των Ηνωμένων Εθνών για τα άτομα με αναπηρία προβλέπει τη δυνατότητα προσφυγής τρίτου, και ότι οι προσφεύγοντες έχουν επαρκή αντιπροσωπευτικότητα ώστε να δύνανται να ασκήσουν προσφυγή προκειμένου να προασπισθούν πρόσωπα τα οποία αδυνατούν να υπερασπιστούν εαυτά κατά των διακρίσεων που απορρέουν από την απόφαση της Επιτροπής να μη διακόψει τις προθεσμίες πληρωμής ή να μην αναστείλει πληρωμές σχετικές με την επίμαχη πρόσκληση υποβολής προτάσεων.
                           
                        
            
                  2.
               
               
                  Με τον δεύτερο λόγο, οι προσφεύγοντες προβάλλουν ότι η προσβαλλόμενη πράξη επηρεάζει το νομικό καθεστώς μίας σαφώς προσδιορισμένης ομάδας προσώπων τα οποία δεν είναι δυνατόν να ασκήσουν ένδικη προσφυγή. Ο συγκεκριμένος λόγος έχει τα ακόλουθα δύο σκέλη:
                  
                              —
                           
                           
                              Η προσβαλλόμενη πράξη αφορά άμεσα και ατομικά μια ομάδα 1020 έγκλειστων προσώπων τα οποία βρίσκονται στη Βουλγαρία·
                           
                        
                              —
                           
                           
                              Η ανωτέρω ομάδα προσώπων αδυνατεί να ασκήσει ένδικη προσφυγή.
                           
                        
            
                  3.
               
               
                  Με τον τρίτο λόγο, οι προσφεύγοντες προβάλλουν ότι, με την προσβαλλόμενη πράξη, η καθής παρέβη τις υποχρεώσεις που υπέχει βάσει, πρώτον, του κανονισμού (ΕΕ) 1303/2013 (1) και, δεύτερον, της Συμβάσεως των Ηνωμένων Εθνών για τα άτομα με αναπηρία και του Χάρτη των Θεμελιωδών Δικαιωμάτων της Ευρωπαϊκής Ένωσης.
               
            
         (1)  Κανονισμός (ΕΕ) 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας (ΕΕ 2013, L 347, σ. 320).